
	Data
	Pateikiamos informacijos apibendrinimas
	Informacijos šaltinis

	Gynybos pramonės naujienos

	2026-09-23
	Suomijos technologijų bendrovė „Sensofusion“, besispecializuojanti bepiločių orlaivių aptikimo ir neutralizavimo sistemų srityje, spalio mėnesį planuoja žengti į Helsinkio vertybinių popierių biržą ir pirminio viešojo akcijų siūlymo (IPO) metu pritraukti 300 mln. eurų. Įtraukimas į biržos sąrašus bendrovę įvertintų 1,3 mlrd. eurų. 2016 metais įkurta „Sensofusion“ demonstruoja išskirtinius finansinius rezultatus: praėjusiais metais bendrovė gavo 35 mln. eurų pajamų, o jos pelno marža viršijo 23 mln. eurų; tuo tarpu pirmąjį 2026 metų pusmetį pajamos, palyginti su tuo pačiu laikotarpiu pernai, augo 122 %. Pagrindinis bendrovės produktas „Airfence“ nustato priešiškų dronų buvimo vietą ir juos neutralizuoja radijo trikdžiais, be to, įmonė kuria 3D spausdintuvu spausdinamus mikrodronus, galinčius veikti spiečiais. Tarp „Sensofusion“ klientų yra Ukrainos vyriausybė, Nacionalinė aeronautikos ir kosmoso administracija (NASA), taip pat Suomijos gynybos pajėgos bei Suomijos sienos apsaugos tarnyba.
	https://yle.fi/a/74-20247710 

	Energetikos naujienos

	2026-09-18
	Valstybės valdoma energetikos bendrovė „Fortum“ sulaukė kritikos dėl savo investicijos 2017–2020 m. į Vokietijos gigantę „Uniper“ valdymo bei nepakankamo bendravimo su valstybe, kuri yra pagrindinė įmonės savininkė. Suomijos parlamento Audito komitetas skaičiuoja, kad dėl šios investicijos, stipriai priklausiusios nuo pigių rusiškų dujų tiekimo, „Fortum“ patyrė apie 6 milijardus eurų nuostolių, o prasidėjus rusijos karui prieš Ukrainą bendrovė buvo patekusi į itin pažeidžiamą finansinę padėtį. Nors atsakomybė už investicinius sprendimus teko pačiai „Fortum“ valdybai bei vadovybei, Audito komiteto teigimu, valstybės atstovams turėjo būti teikiama išsamesnė ir laiku pateikiama informacija apie įmonei įtaką darančius pokyčius.
	https://www.kauppalehti.fi/uutiset/a/ef64e09f-af1d-4d8e-b899-22161ca6f26b 

	2026-09-21
	Švedijos ryšių bendrovė „GlobalConnect“ stato naują 500 kilometrų ilgio povandeninį šviesolaidinio ryšio kabelį tarp Jevlės (Gävle) ir Helsinkio, taip reaguodama į visoje Šiaurės šalių regione augančią skaitmeninės infrastruktūros paklausą. Tikimasi, kad šis 14 mln. eurų vertės projektas bus užbaigtas iki šių metų pabaigos ir keturgubai padidins duomenų perdavimo pajėgumus tarp Suomijos ir Švedijos. Bendrovės „GlobalConnect“ teigimu, tokį poreikį ypač skatina dirbtinio intelekto plėtra, didžiuliai duomenų centrai bei kitos investicijos į skaitmeninę infrastruktūrą, technologijų įmonėms ir naujoms debesų kompiuterijos bendrovėms staigiai plečiantis regione. Dalis naujųjų pajėgumų jau yra išparduota klientams, o bendrovė prognozuoja, kad, išlaikant tokius augimo tempus, dar vienos jungties gali prireikti jau po ketverių ar penkerių metų. Šis kabelis yra dalis platesnio, 40 mln. eurų siekiančio „GlobalConnect“ Šiaurės šalių tinklo plėtros projekto.
	https://www.kauppalehti.fi/uutiset/a/27be9bc1-b646-4564-a2d5-95368076b5b1 

	2026-09-24
	Šią žiemą Suomijai elektros pakaks. Suomijos elektros perdavimo sistemos operatorė „Fingrid“ prognozuoja, jog šią žiemą Suomijai elektros energijos turėtų pakakti, jei bus išvengta didelių elektros gamybos sutrikimų ir išliks prieinamos elektros importo jungtys su Švedija bei Estija. Išskirtinai šaltu ir nevėjuotu laikotarpiu didžiausias elektros energijos suvartojimas gali siekti apie 15 200 MW, o maksimalūs Suomijos vidaus gamybos pajėgumai – apie 12 000 MW. Taigi maždaug 3 200 MW poreikio tektų patenkinti importuojama elektros energija. „Fingrid“ taip pat tikisi, kad ribotos pasiūlos laikotarpiais išaugančios elektros kainos paskatins namų ūkius ir įmones mažinti vartojimą. Suomijoje vėjo ir saulės energetikos pajėgumai padidėjo maždaug 800 MW, o bendrovės „Fortum“ Meri-Pori anglimi kūrenama elektrinė 2027 m. pradžioje turėtų laikinai sugrįžti į elektros rinką. Vis dėlto „Fingrid“ perspėja, kad sparčiai augantis elektros energijos poreikis, ypač dėl naujų duomenų centrų, vėliau šį dešimtmetį gali sukelti didelių elektros sistemos pajėgumų iššūkių, jeigu nebus investuojama į papildomus lanksčius elektros gamybos pajėgumus.
	https://yle.fi/a/74-20247984 

	2026-09-19
	Didžiuma Suomijos gyventojų pritaria tolesnei duomenų centrų statybai, jei jų operatoriai taip pat investuoja į vietinę elektros gamybą bei energetikos infrastruktūrą, rodo tyrimų centro „Toivo“ užsakymu atlikta apklausa. Tyrimo duomenimis, su šia sąlyga duomenų centrų plėtrai pritaria 72 % respondentų, o jai palaikymą reiškia visų pagrindinių parlamento partijų rėmėjų dauguma. Diskusijos šia tema suintensyvėjo po to, kai „Google“ paskelbė apie 13 mlrd. eurų investiciją, sukėlusią susirūpinimą, kad sparčiai auganti elektros energijos paklausa gali paveikti tiekimą ir kainas vartotojams. Bendrovė „Google“ nurodė, kad jos plėtra Suomijoje taip pat apims investicijas į energetiką bei infrastruktūrą, bendradarbiaujant su vietos partneriais. Bendrovės „Iro Research“ „Toivo“ užsakymu atliktoje apklausoje dalyvavo 1 000 respondentų, o jos paklaidos riba siekia apie 3,2 %.
	https://www.kauppalehti.fi/uutiset/a/3fa69da0-cf1e-42ff-9d28-3ad7de37fc4f 

	Bendra Suomijos ekonominė informacija

	2026-09-13
	„Google“ paskelbtas rekordinis 13 mlrd. eurų investicijų planas plėsti duomenų centrus Haminoje, Kajanyje, Valoje ir Muhose bei stiprinti Suomijos dirbtinio intelekto infrastruktūrą sukėlė plačias diskusijas šalyje ir už jos ribų. Šis projektas, kuris yra didžiausia „Google“ investicija Europoje, vertinamas kaip didžiulis postūmis ekonomikai: „Danske Bank“ pagerino Suomijos 2027 m. BVP augimo prognozę iki 2,1 % (+ 0,7% po investicijos paskelbimo), tikimasi tūkstančių darbo vietų statybose bei reikšmingų pajamų savivaldybėms. Tačiau Finansų ministerija ir politikai pažymi, kad tik 20–30 % šios sumos liks Suomijos ekonomikoje, nes didžioji dalis įrangos bus importuojama. Be to, Suomijos Europos Parlamento nariai kelia klausimus dėl skaitmeninio suvereniteto bei realios ilgalaikės naudos, o viešojoje erdvėje stiprėja pilietinės iniciatyvos ir visuomenės pasipriešinimas dėl didelių vandens bei elektros sąnaudų.

Didžiausiu iššūkiu išlieka poveikis šalies energetikos sistemai, nes milžiniškas duomenų centrų elektros poreikis gali padidinti kainas namų ūkiams bei sukelti tinklo perkrovas. Siekdama tai suvaldyti, „Google“ sudarė 22 metų sutartį su „Fortum“ dėl pusės Loviisos branduolinės jėgainės gaminamos elektros pirkimo ir investuoja į atsinaujinančią energetiką, o Suomijos vyriausybė rengia paramos schemą lanksčiai elektros gamybai didinti. Nors JAV prezidentas Donaldas Trumpas viešai sukritikavo „Google“ sprendimą investuoti Suomijoje, o ne JAV, Suomijos premjeras Petteri Orpo ir prezidentas Alexanderis Stubbas atmetė nuogąstavimus dėl investicijų saugumo, pabrėždami Suomijos patrauklumą, stabilią infrastruktūrą bei stiprėjančius dvišalius ryšius su JAV.
	https://yle.fi/a/74-20245657
https://www.kauppalehti.fi/uutiset/a/5a51951e-469c-46f3-a38e-1fea590d2a31
https://yle.fi/a/74-20245466?origin=rss
https://yle.fi/a/74-20245344?origin=rss
https://www.iltalehti.fi/politiikka/a/e8caa5ef-4312-4ba3-bb39-f149e434b0f8
https://www.hs.fi/visio/art-2000012267464.html
https://www.iltalehti.fi/ulkomaat/a/c3df5e41-d7e1-4c4e-947a-81e789a2f0ec
https://www.is.fi/ulkomaat/art-2000012275758.html
https://yle.fi/a/74-20246474?utm_source=social-media-share&utm_medium=social&utm_campaign=ylefiapp 

	2026-09-01
	Prognozuojama, kad Suomijos skolos aptarnavimo išlaidos viršys ankstesnius skaičiavimus, Finansų ministerijai rengiantis padidinti palūkanų normų prielaidas 2027 m. biudžetui. Suomijos 10 metų trukmės valstybės obligacijų pelningumas siekia apie 3,6 %, todėl ankstesnė ministerijos 3 % prielaida tampa vis labiau nereali ir rodo, kad išlaidos palūkanoms viršys ankstesnę 4,3 mlrd. eurų sąmatą. Bendram euro zonos palūkanų normų lygiui padidėjus 1 %, metinės valstybės palūkanų išlaidos išaugtų apie 752 mln. eurų. Ministras Pirmininkas Petteri Orpo įspėjo apie gresiančią „palūkanų bombą“ ir teigia, kad skolinimosi ribojimas išlieka esminė sąlyga siekiant atkurti fiskalinį balansą.
	https://www.kauppalehti.fi/uutiset/a/6851ebd3-0a7c-4963-81a6-7f943132a616 

	2026-09-21
	Suomijos Finansų ministerijos atlikta ekonominė apžvalga rodo, kad Suomijos ekonomikai prognozuojamas 1,6 % augimas 2026 metais, 1,8 % – 2027 metais ir 1,5 % – 2028 metais, kurį skatins eksportas, duomenų centrai, gynybos pirkimai bei energetikos projektai. Vis dėlto užimtumo padėtis išlieka silpna: tikimasi, kad nedarbas šiais metais pasieks 10,3 %, o būsto rinka kol kas neatsigauna. Stiprėjanti ekonomika neišspręs Suomijos struktūrinio fiskalinio disbalanso. Prognozuojama, kad valstybės sektoriaus deficitas 2026 metais sudarys 4,2 % BVP, o 2027 metais – 4,5 %, tuo tarpu valstybės skola, tikimasi, padidės nuo 90 % BVP šiais metais iki beveik 98 % 2030 metais.
	https://valtioneuvosto.fi/-/10623/talouskasvu-nopeutuu-mutta-julkisen-talouden-alijaama-pysyy-syvana?languageId=en_US 

	2026-09-22
	Suomijos ekonomikos ir užimtumo ministerija pristatė naują nacionalinę jūrų pramonės strategiją, kurios tikslas – stiprinti šio sektoriaus konkurencingumą, augimą bei atsinaujinimą. Strategijos prioritetai apima inovacijų plėtrą, kvalifikuotos darbo jėgos prieinamumą, eksporto ir naujų rinkų plėtrą, tiekimo saugumą, viešojo sektoriaus laivyną bei investicijas ir finansavimą. Suomijos jūrų pramonės metinė apyvarta siekia apie 12 mlrd. eurų, o sektoriuje tiesiogiai dirba daugiau nei 30 000 žmonių. Suomijos jūrų pramonės asociacija įvertino šią strategiją, tačiau pabrėžė, kad jos tikslams pasiekti prireiks konkrečių priemonių bei pakankamo finansavimo. Sektoriaus atstovai ragina įgyvendinti produktyvumo programą, stiprinti augančių įmonių finansavimą, investuoti į kompetencijų ugdymą ir teikti didesnę paramą eksportui bei tarptautinei plėtrai. Naujoji strategija, pakeičianti iki šiol galiojusią 2013 m. sistemą, pristatoma tuo metu, kai Suomijos patirtis kruizinių laivų, ledlaužių ir specializuotų laivų statybos srityse sulaukia vis didesnio tarptautinio dėmesio.
	https://teknologiateollisuus.fi/meriteollisuus/en/finlands-new-maritime-industry-strategy-published-realizing-growth-potential-requires-concrete-action/ 

	2026-09-06
	Naujausiais „Eurostat“ duomenimis, Suomijoje išlieka aukščiausias nedarbo lygis visoje ES. Atsižvelgus į sezoniškumą, nedarbo lygis liepą siekė 10,5 % ir lenkė Ispaniją (10,0 %) bei Švediją (8,6 %), o mažiausias rodiklis užfiksuotas Čekijoje (3,3 %). Suomija Ispaniją pagal šį rodiklį aplenkė praėjusių metų lapkritį, po to, kai nedarbas tolygiai kilo ir gegužę, „Eurostat“ duomenimis, pasiekė piką – 10,8 %. Ekonomistai silpną darbo rinką iš dalies aiškina užsitęsusiu Suomijos ekonomikos nuosmukiu ir vienas po kito sekusiais ekonominiais šokais, dėl kurių įmonės atsargiau samdo naujus darbuotojus, taip pat išaugusia darbo jėgos pasiūla, kuriai neatitinka naujų darbo vietų skaičius. Be to, užimtumas į ekonomikos atsigavimą paprastai reaguoja su 6–12 mėnesių vėlavimu, todėl pastarojo meto augimas dar nespėjo pilnai virsti naujomis darbo vietomis. Ministras Pirmininkas Petteri Orpo tikisi, kad rudenį tęsiantis stipresniam augimui bus sukurta tūkstančiai darbo vietų, o kai kurie ekonomistai jau pastebi atsargius ženklus, jog nedarbo didėjimas stabilizavosi.
	https://www.mtvuutiset.fi/artikkeli/karu-kuva-suomi-ykkosena-huonossa-joukossa/9387840 

	2026-09-07 
	Suomijos valstybės skola siekė 201,5 mlrd. eurų – per pastaruosius šešerius metus skola išaugo dvigubai – per šį laikotarpį Vyriausybė papildomai pasiskolino bemaž 100 mlrd. eurų. Skolos augimo pagreitis prasidėjo per koronaviruso pandemiją 2020 metais ir nuo to laiko išlaiko kylančią tendenciją. Vien šiais metais prognozuojama, kad grynasis Suomijos skolos padidėjimas sieks apie 14 mlrd. eurų, o praėjusiais metais jis sudarė maždaug 18 mlrd. eurų. Augančią skolos naštą dar labiau sunkėja didėjančios valstybės paskolų palūkanų išmokos. Šiuo metu metinės palūkanų išlaidos siekia 3,2 mlrd. eurų ir yra aukščiausios nuo 2002 metų, o prognozės rodo, kad ateinančiais metais jos išaugs iki 4,4 mlrd. eurų.
	https://www.hs.fi/visio/art-2000012257063.html 

	2026-09-07
	Šių metų liepos ir rugpjūčio mėnesiais daugiau nei pusė naujai įregistruotų lengvųjų automobilių Suomijoje buvo visiškai elektriniai. Liepą pirmą kartą Suomijos istorijoje elektromobiliai sudarė 51,5 % mėnesio naujų registracijų, o rugpjūtį šis rodiklis šiek tiek šovė į viršų ir pasiekė 51,6 %. Šis pasiekimas atspindi platesnį pagreitį Suomijos automobilių sektoriuje: tuo pačiu laikotarpiu aktyviai naudojamų elektromobilių skaičius viršijo 200 000 vienetų. Spartus perėjimas link elektromobilių išryškina Suomijos, kaip vienos iš Europos lyderių pagal elektromobilių pritaikymą, poziciją – per pirmąjį šių metų pusmetį Suomija užėmė trečiąją vietą Europoje pagal elektromobilių dalį tarp naujų registracijų (48 %), nusileisdama tik Norvegijai (98 %) ir Danijai (80 %).
	https://www.hs.fi/visio/art-2000012256702.html 

	2026-09-14
	Suomijos liftų gamintojos „Kone“ planuojamas vokiečių konkurentės „TK Elevator“ įsigijimas išlieka neaiškus, nors bendrovė ir bando nuraminti investuotojus dėl šio sandorio. Sandoris, vertinamas maždaug 29,4 mlrd. eurų, sėkmės atveju taptų didžiausiu bet kurios įmonės įsigijimu Suomijos istorijoje. Vis dėlto sandoris dar nėra baigtas ir iki jo užbaigimo dar gali žlugti, o dviejų didžiausių pasaulio liftų verslų integracija taip pat keltų didelę finansinę bei operacinę riziką. Nepaisant to, tęsiantis deryboms, „Kone“ finansų direktorius siekia išlaikyti investuotojų pasitikėjimą ir ramina dėl bendrovės pozicijos.
	https://www.kauppalehti.fi/uutiset/a/5e4354ad-33ac-4929-a455-4124a8c20ed5 

	2026-09-16
	Nuo 2021 metų Suomijoje jau įgyvendinta arba galutinius investicinius sprendimus pasiekė žaliosios pertvarkos projektų, kurių vertė siekia maždaug 64 mlrd. eurų. Šie skaičiai išryškina didėjantį švarios energijos ir pramonės investicijų vaidmenį Suomijos ekonomikoje – bendras planuojamų projektų sąrašas yra gerokai didesnis, tačiau į jį įtraukti ir tie sumanymai, kurie gali taip ir nebūti įgyvendinti. Šiuo metu stebima apie 1 500 projektų, o pagrindinės sritys, skatinančios planuojamas investicijas, yra duomenų centrai, energijos saugojimas, atsinaujinanti energetika bei pramonės elektrifikavimas.
	https://www.kauppalehti.fi/uutiset/a/d8b7bd47-c187-4636-9274-3baeafa15674 

	2026-09-28
	Pasitikėjimas Suomijos statybų sektoriumi rugsėjo mėnesį ryškiai pagerėjo – tai dar viena indikacija, jog ilgai trukęs statybų pramonės nuosmukis gali palaipsniui švelnėti. Suomijos pramonės konfederacijos (EK) duomenimis, sektoriaus pasitikėjimo rodiklis šovė aukštyn nuo patikslinto -8 rugpjūtį iki -2 rugsėjį ir taip viršijo savo ilgalaikį vidurkį. Statybų sektorius buvo vienas labiausiai nukentėjusių dėl pastarojo meto Suomijos ekonomikos susilpnėjimo ir išaugusių palūkanų normų. Vis dėlto bendras vaizdas visame verslo sektoriuje išlieka nevienareikšmis: pramonės pasitikėjimo rodiklis smuktelėjo nuo +5 iki +3, o pasitikėjimas paslaugų ir mažmeninės prekybos sektoriuose taip pat šiek tiek susilpnėjo. Tačiau EK vyriausiasis ekonomistas Penna Urrila pažymėjo, kad platesnė verslo rodiklių kilimo tendencija 2026 metais rodo, jog ekonomikos augimas tęsiasi ir įgauna tvaresnį pagrindą.
	https://yle.fi/a/74-20248562 

	2026-09-30
	Suomijos ekonomikos produktyvumas išlieka maždaug 20 metų senumo lygyje, remdamasis Produktyvumo tarybos ataskaita. Ataskaitoje toks silpnas vystymasis siejamas su ribotu verslo atsinaujinimu, vangia inovacijų plėtra ir produktų kūrimu, taip pat sustojusiu rezultatų augimu švietimo sektoriuje. Produktyvumo taryba rekomenduoja stiprinti konkurenciją, reformuoti verslo subsidijas, gerinti švietimo kokybę ir įdiegti efektyvesnį produktyvumo matavimą viešajame sektoriuje.
	https://yle.fi/a/74-20248888 

